## Szakmai program 2.9. fejezete

## A tanulmányok alatti vizsgák szabályai, a szóbeli felvételi vizsga követelményei

### 1. Tanulmányokhoz kapcsolódó vizsgák

Tanulmányokhoz kapcsolódó vizsgákat jogszabály által előírt esetekben szervez az iskola (egyéni tanrend, előrehozott érettségizők, intézményvezetői határozat, oktatói testületi döntés alapján kötelezettek esetében).

A vizsgák időpontjáról – a javítóvizsga kivételével − a vizsgára történő jelentkezéskor írásban tájékoztatni kell a tanulót és a szülőt. A tájékoztatásnak legalább 10 nappal a vizsga kezdő időpontja előtt meg kell történnie. Vizsgát – a rendeletben meghatározottak szerint – független vizsgabizottság előtt vagy abban az intézményben lehet tenni, amellyel a tanuló jogviszonyban áll. A vizsgakötelezettséggel érintett időszakra vonatkozó követelmények elsajátítását vizsgabizottság ellenőrzi és értékeli. A bizottság az összesített részeredmények és a kérdező oktató véleményezése alapján dönt a minősítésről.

Gyakorlati vizsgát kell tenni szóbeli vizsgával együtt a készségtárgyakból: vizuális kultúra, testnevelés és sport, informatika.

Ha a tanuló a vizsga letételére az oktatói testülettől halasztást kap, a halasztott időpontig úgy folytathatja tanulmányait, mintha sikeres vizsgát tett volna.

A szabályosan megtartott tanulmányokhoz kapcsolódó vizsga nem ismételhető.

Az osztályozó, a különbözeti, a pótló és a javítóvizsga követelményeit, részeit, az értékelés szabályait a szakmai munkaközösségek határozzák meg. A vizsga tantárgyi/évfolyamonkénti követelményei megegyeznek a *KKK, PTT, kerettantervek* alapján készült a *Szakmai program* részét képező *Oktatási program, Képzési program*, adott tantárgyra és évfolyamra vonatkozó követelményeivel. Az intézmény általában három időszakot biztosít a lebonyolításra: augusztus, január és április folyamán. A vizsgaidőszakok pontos időpontja a tanév helyi rendjében meghatározott, és közzé teszik az intézmény honlapján.

***Osztályozó vizsga***

Osztályozó vizsgát kell tenni a tanulónak a félévi és év végi osztályzatok megállapításához, ha:

* felmentették a tanórai foglalkozásokon való részvétel alól,
* engedélyezték, hogy egy vagy több tantárgy tanulmányi követelményének egy tanévben vagy az előírtnál rövidebb idő alatt tegyen eleget,
* tanulmányait egyéni tanrend alapján végzi,
* előrehozott érettségi vizsgát kíván tenni az adott tantárgyból,
* hiányzása jogszabályban előírt mértéket meghaladja, és ezért nem osztályozható,
* amennyiben az oktatói testület engedélyezi, hogy osztályozó vizsgát tegyen.

Ha a tanuló hiányzása adott félévben meghaladja adott tantárgyból a 30%-ot, köteles a tantárgyból osztályozó vizsgát tenni; ha a két félévben összesen lépi át a 30%-ot, az oktatói testület dönthet az osztályozó vizsgáról, vagy a jegyek alapján történő értékelésről, ha az elégséges számú. Ha a hiányzás mértéke a tanévben meghaladja a 250 órát, a szakképzésre felkészítő képzési szakaszban az elméleti órák 20%-át, a tanév végén nem osztályozható, magasabb osztályba való lépése csak sikeres osztályozó vizsga letétele mellett lehetséges. A vizsgára a tanulót a szülő írásban jelentkezteti és felkészíti. A szakképzésben a gyakorlati oktatásra vonatkozó mulasztásokkal kapcsolatos szabályokat az intézmény *Képzési programja* tartalmazza.

Egy osztályozó vizsga egy adott tantárgy és egy adott évfolyam követelményeinek teljesítésére vonatkozik. A tanítási év lezárását szolgáló osztályozó vizsgát az adott tanítási évben kell megszervezni.

***Különbözeti vizsga***

* A tanulót jogszabály értelmében megilleti az a jog, hogy a választható tantárgyak esetében a május 20-i határnappal a következő tanévre más választható tantárgyat válasszon. Ennek feltétele a sikeres különbözeti vizsga. A különbözeti vizsga a tantárgyi követelmények optimumát kéri számon. A vizsgára a szülő jelentkezteti és készíti fel a tanulót.

Különbözeti vizsgát tehet a tanuló, ha:

* írásbeli határozat alapján engedélyezték,
* tanulmányait a … évfolyamon valamely tantárgyból emelt szinten kívánja folytatni és ezt megelőzően csak középszinten tanulta,
* átvétellel tanulói jogviszonyt kíván létesíteni, és az előző iskolájából eltérő tanterv szerinti tanulmányokat folytatott.

Különbözeti vizsgát a tanév során folyamatosan lehet szervezni.

***Szakképző iskola-technikum átmenet***

9. évfolyam után a szakképző iskola a technikummal átjárható, mivel mind az ágazati alapoktatás szakmai tartalma, mind az ágazati alapvizsga teljes mértékben megegyezik a szakképző iskolai és a technikumi oktatásban.

Szakképző iskolai képzésből technikumi képzésbe való átlépés feltételei:

* befejezett, eredményes 9. évfolyam,
* eredményes különbözeti vizsga letétele *magyar nyelv és irodalom, matematika, idegen nyelv, történelem, ágazathoz kapcsolódó természettudományos* tantárgy 9. évfolyamos ismeretanyagából.
* sikeres ágazati alapvizsga 9. évfolyam végén,

A fenti három követelmény mellett az átlépés további feltétele az ágazati alapvizsga követelményének egyezősége.

Technikumi képzésből szakképző iskolai képzésbe való átlépés feltételei:

* technikum 9. évfolyamáról (akár sikeres, akár sikertelen a teljesítése) a szakképző iskola 9. évfolyamára lehet átlépni különbözeti vizsga nélkül,
* technikum 10. évfolyam követelményének teljesítését követően, beleértve a sikeres ágazati alapvizsgát is szakképző iskola 10. évfolyamára lehet átlépni különbözeti vizsga nélkül.

Átlépési kérelmet a szorgalmi időszak befejezését követően az iskola igazgatójához írásban kell benyújtani.

***Javítóvizsga***

Ha a tanuló a tanév végén bármely tantárgyból elégtelen osztályzatot kapott, az oktatói testület határozata alapján javítóvizsgát tehet, kivéve, ha háromnál több tantárgyból van elégtelen osztályzata. Amennyiben a javítóvizsgán nem teljesíti a meghatározott követelményeket vagy nem jelenik meg, évet ismételni köteles. A javítóvizsga időpontját a szorgalmi időszak lezárásakor az iskola bejáratára kell kifüggeszteni és az iskola honlapján kell elhelyezni.

A tanulót a vizsgára a szülő készíti fel, az iskola a nyár folyamán két ízben konzultációs lehetőséget biztosíthat (június-augusztus).

A javítóvizsgán legalább elégséges osztályzatot kapott tanuló magasabb évfolyamba léphet.

***Pótló vizsga***

Amennyiben a tanuló neki fel nem róható okból nem jelent meg a vizsgán vagy a vizsga letétele előtt távozott, a vizsgát megismételheti.

Pótló vizsgát tehet a tanuló, ha:

* neki fel nem róható okból elkésik, távol marad,
* megkezdett vizsgáról engedéllyel távozik.

A pótló vizsgát – az igazgató döntése alapján – az adott vizsganapon vagy az iskola által megszervezhető legközelebbi vizsganapon kell megtartani.

***Ágazati alapvizsga***

Az adott ágazathoz tartozó szakmák tekintetében a technikumban az első két évben, a szakképző iskolában az első egy évben széles körű ágazati alapismeretekre tesznek szert a tanulók, amelyet ágazati alapvizsga zár le. Ez jogosulttá teszi a tanulót a szakirányú képzésbe való belépésre. A közös alapozás átjárhatósági lehetőséget biztosít szükség esetén a technikum és a szakképző iskola között. A konkrét szakmát technikumban a 10. évfolyam végén, szakképző iskolában a 9. évfolyam végén, az adott ágazat sajátosságainak megismerését követően választja ki a tanuló.

Az ágazati alapvizsga szabályai a *Képzési programban* kerülnek bemutatásra. Az ágazati alapvizsga feladatok kidolgozásának:

* alapelvei, szabályai,
* az alapvizsga előkészítésének, megszervezésének, lebonyolításának,
* a tanulói teljesítmények objektív értékelésének szabályai,
* az alapvizsga minőségbiztosítására vonatkozó szabályok.

### 2. Alkalmassági vizsga

Egyes esetekben az iskolában alkalmassági vizsga szervezhető. A rendész és a honvéd-kadét képzés jellegéből adódóan szükségessé teheti alkalmassági vizsga megszervezése Az alkalmassági vizsga követelményeit az iskola tanévenként kiadott felvételi szabályzata tartalmazza.

### 3. A szóbeli felvételi követelményei

Egyes technikumi (rendész, honvéd-kadét) felvételi során, a szóbeli meghallgatáson a tanuló érdeklődését, személyiségét, kommunikációs képességét feltérképező beszélgetést szervezünk.